Воловодец
Воловодецът (Orobanche) е род, включващ 150 вида, които са паразитни растения от семейство Orobanchaceae.

Стъблото е високо 3-80 cm, с люсповидни листа без видим хлорофил, често с луковица в основата. Съцветието е класовидно, понякога разклонено. Цветовете са зигоморфни, приседнали или с къси дръжки. Чашката е звънчевидна (с 4-5 зъбчета) или разсечена на два дяла. Венчетата са различно оцветени, двуустни, овласени; горната устна е двуделна, понякога почти цяла; долната устна е триделна. Тичинките са двусилни (4 на брой, 2 по-къси). Завръзът е горен, от два плодолиста. Стълбчето израства след развитието на прашниците. Близалцето е двуделно с характерна форма за всеки вид. Плодът е разпуклива паракарпна кутийка. Семената са с дължина от 200 до 500 µm.
Цъфтят от края на април до края на ноември.

Тези растения са облигатни хетеротрофи. От растението израства хаусторий (видоизменен корен), който атакува корените на съседните растения. Така закачен за друго растение изсмуква водата и хранителните вещества на растението гостоприемник.

В България се срещат 22 вида. От тях 3 вида са плевели (наричани с името „синя китка“), някои са със славата на лечебни. Три вида са балкански ендемити.

Списък на видовете от род Orobanche (s.l.) в България 
 Orobanche alba
 Orobanche alsatica
 Orobanche amethystea
 Orobanche arenaria
 Orobanche cernua
 Orobanche crenata
 Orobanche elatior
 Orobanche esulae
 Orobanche gracilis
 Orobanche loricata
 Orobanche lutea
 Orobanche minor
 Orobanche mutelii
 Orobanche nana
 Orobanche oxyloba
 Orobanche pancicii
 Orobanche pubescens
 Orobanche purpurea
 Orobanche ramosa
 Orobanche reticulata
 Orobanche serbica
 Orobanche teucrii

Воловодецови
Плевели